Predavanje

**Zlatko Bourek: »FIGURENTHEATER« – GLEDALIŠČE SPAK**

13. september 2013

Iskro in duhovito predavanje vsestranskega hrvaškega likovnega ustvarjalca in režiserja Zlatka Boureka, doajena hrvaškega, prav gotovo pa tudi evropskega lutkarstva, je bilo vpeto v nekakšen avtobiografski časovni okvir in pripovedno pot skozi lastno delo. Torej ne le suha predstavitev dela, estetike in ustvarjalnega kreda.

Bourek je uvodoma opozoril na nekaj ključnih premis v svojem življenju, ki so vplivale na njegovo odločitev za delo v lutkovnem mediju in z lutkami. V najširšem smislu tega pojma. Od azila v osiješkem kapucinskem samostanu, kamor se je zatekel kot judovski otrok leta 1942 in začel spoznavati sakralno ikonografijo in plastiko, tudi kot jasen lutkovni izraz ali srednjeveško gledališče procesij, preko zabavišča s streliščem s premikajočimi lutkami, do Berlina, ki je po 1. svetovni vojni razvil močno povedno, t. i. proletarsko lutkovno gledališče z nekaj prepoznavnimi tipi – smrt, vrag, kralj, neumni beli angel in kapitalist kot jud. Bourek te različne estetike, ki so mu že zelo zgodaj prišle na pot, časovne kontekste, v katerih je živel in družbene spremembe nanizal kot izhodišče za svoj nadaljnji razvoj in predvsem odnos do lutkovnega gledališča, te specifične veje uprizoritvene umetnosti.

V nadaljevanju svojega tokratnega priložnostnega predavanja na temo lastnega ustvarjanja, pa je Bourek izpostavil še nekaj ključnih vsebinskih in estetskih značilnosti svojega ustvarjanja in razmišljanja, hkrati pa opozoril tudi na širši vidik z nadaljnjim razvojem lutkarstva.

Pravi, da so lutke za otroke razlog, zaradi česar lutkarji obstajajo. Nujno pa je, da se v institucionaliziranih lutkovnih gledališčih, kakršne poznamo v našem kulturnem prostoru, razvijejo tudi t. i. večerna gledališča namenjena odraslim. Bourek gre v tem razmišljanju še dlje in pravi, da bi bilo nujno vzpostaviti ustvarjanje uprizoritev za stare ljudi, seniorje. Po njegovem gre v gledališču, v lutkovnem pa še posebej, za povsem prezrto družbeno skupino, ki pa zaradi staranja prebivalstva postaja vse številnejša.

Sicer pa Bourek zase pravi, da ga zanima grdo v gledališču, gledališče nakaz ali po njegovem »grdačev« in da je pristaš t. i. siromašnega gledališča, kakršno je denimo japonsko. Zato je med pogovorom jasno spodbudil vodje naših gledališč, da bolj zavzeto razmislijo tudi o uprizoritvah »za kovček in dva igralca«. Prav zato ne preseneča, da mu je najljubša lutka »ginjol«, enostavna tehnika ročnih oziroma naprstnih lutk. Pravi tudi, da je za njegovo gledališče pomembno gibanje in lutka zato v središče svojih uprizoritev pogosto postavlja »bastonato«, mizanscensko figuro odrskega pretepa s palico kot skorajda lutkovne koreografije. Igralca vedno dosledno pušča v ozadju. Tudi na poklonu. Od njega pričakuje le interpretacijo, glas, besedo idr., ne pa njegove prisotnosti. Po njegovem je torej najpomembnejša le lutka. Na kratko se je v predavanju dotaknil tudi odnosa do literarnih izhodišč in dramaturgije v svojih uprizoritvah. Zanjo pravi, da jo zanimajo predelane klasike, osebni, lastni pogledi na znana literarna izhodišča. Prav to, poleg estetike, pa daje njegovim uprizoritvam svojevrsten pečat. Ob vsem povedanem, pa še odprto, skorajda prostodušno dodaja, da ne zna delati za otroke in hudomušno pristavi, da verjetno zato, ker je prezloben.

Enourno, osebnoizpovedno popotovanje skozi lastno ustvarjanje in življenje, pa je ta izjemni lutkovni mag zaključil z več kot pomenljivo mislijo, ki ne velja le za (lutkovno) gledališče – *bodimo skromni in perfekcionisti v tistem, kar delamo*.

Klemen Markovčič

\*